**Retningslinjer for**

**Personvern og databehandling**

**Vedtatt på landsstyremøtet i Bergen, 22.04.2018**

**1. Formål**

Disse retningslinjene skal sikre gode rutiner for personvern og behandling av data i Norsk cøliakiforenings ungdom.

**2. Oppbevaring og bruk**

2.1 Medlemskap i NCFU er å betrakte som sensitiv persondata om medlemmets diagnose.

2.2 Alle personopplysninger skal behandles konfidensielt og med varsomhet. NCFU skal alltid søke etter å følge beste praksis på området.

2.3 Personopplysninger kan ikke brukes til annet enn formålet med datainnsamlingen. NCFUs persondata brukes til fakturering, dokumentasjon, kommunikasjon og andre nødvendige formål for å levere det lovede medlemstilbudet, og iverksette handlingsplanen.

2.4 NCFUs registre kan ikke brukes til kommersielle formål, eller på måte som kan sette organisasjonen, vår integritet og evne til å opptre profesjonelt i vanry.

2.5 NCFUs lokallag kan ikke bruke NCFUs registre til kommersielle formål eller på annen måte enn den som er nødvendig for å kommunisere med sine medlemmer om deres medlemstilbud og fordeler.

**3. Tilgang til persondata**

3.1 Kun ansatte og tillitsvalgte i NCFU skal ha tilgang til å se persondata. Eksterne leverandører med et berettiget behov for innsyn kan få dette, for eksempel i forbindelse med utsendelse av materiell, kontroll og vedlikehold av medlemsregistersystemene.

3.2 Lister over medlemmer i NCFU kan ikke oversendes personer utenfor organisasjonen uten etter samtykke fra leder, dennes stedfortreder eller organisasjonssekretær.

3.3 Alle lister som eksporteres fra våre registre skal slettes etter at formålet med eksporteringen er oppnådd. Formålet må oppnås innen rimelig tid.

3.4 All tilgang til persondata skal styres etter behovet for tilgang. Et lokallag skal kun ha tilgang til persondata for medlemmer i sitt geografiske område eller som har bedt om å tilslutte seg det aktuelle laget.

3.5 Alle med tilgang til den nasjonale medlemslisten, som superbrukere og andre, skal ha to- faktorautentisering aktivert.

3.6 Tilgang skal alltid stenges for personer med avsluttede verv, ansattforhold eller andre bindinger til NCFU.

**4. Datainnbrudd, misbruk og avvik**

4.1 Alle avvik skal varsles til organisasjonssekretær. Organisasjonssekretær er ansvarlig for å iverksette varsling, kontroll og nødvendige tiltak for å avbøte konsekvenser av avviket eller datainnbruddet.

4.2 Mistanker om misbruk av NCFUs registre skal behandles konfidensielt, og varslere skal etter beste evne vernes av ansvarlige personer i NCFU.

4.2 Alle avvik og datainnbrudd skal rutinemessig varslet til Datatilsynet omgående etter at avvik/datainnbrudd et oppdaget.

4.3 Alle datainnbrudd skal anmeldes til Politiet. Alle leverandører plikter å bistå Politiet i sin etterforskning.

**5. Opplæring og rutiner**

5.1 Det skal gis jevnlig opplæring i personvern. God kultur for databehandling skal være del av grunnskolering av tillitsvalgte og opplæring av alle ansatte.

5.2 Alle med tilgang til NCFUs registre plikter å sette seg inn i disse retningslinjene. Det påligger et spesielt ansvar for å gi korttidsansatte god opplæring i gode personvernrutiner.

**6. Annet**

6.1 Disse retningslinjene gjelder for alle ansatte, tillitsvalgte, leverandører og andre med tilgang til NCFUs registre, uavhengig av størrelse på engasjement og tilknytning til organisasjonen.

6.2 Retningslinjene skal gjennomgås årlig for å sikre at våre rutiner følger alle lover og regler. Det skal alltid tilstrebes å følge beste praksis.